ועדת הכספים, כנסת 18, פרוטוקול מספר 778, 2011-06-13 12:50

משה גפני: אני פותח את ישיבת ועדת הכספים.

משה גפני: על סדר היום הצעת חוק הפיקוח על שירותים פיננסיים (ביטוח) (תיקון – החזר בשל ביטול פוליסת ביטוח), התשע"א-2011, הצעתו של חבר הכנסת אמנון כהן.

משה גפני: היום יש לנו דיונים מעניינים.

אמנון כהן: הדיון בבוקר היה טוב.

משה גפני: היה טוב מאוד.

משה גפני: מה היה בסיכום?

אמנון כהן: כמו שאמרנו.

אמנון כהן: אנחנו רוצים שיקבלו 24 מיליון שקלים.

אמנון כהן: כל עוד לא תהיה תוכנית שמעבירים כסף, לא מקיים דיון.

משה גפני: מדובר בהצעת חוק, הכנה לקריאה ראשונה.

משה גפני: אמנון, אתה יכול להציג את הנושא?

משה גפני: אנחנו מקיימים היום דיון קצר.

אמנון כהן: החוק הוא חוק טוב והוא צרכני ממדרגה ראשונה.

אמנון כהן: נמצא כאן שמואל מלכיס שאני אוהב לראות אותו בכל הדיונים של הוועדה לגבי חברות הביטוח.

אמנון כהן: אני סמוך ובטוח שהוא גם תומך בהצעת החוק הזאת.

אמנון כהן: הצעת החוק מדברת על כך שכאשר אזרח מבטח את עצמו בחברת ביטוח לגבי כל דבר ועניין – רכב, רכוש, עסק – וקורה מצב שהוא לפעמים לא מרוצה מהשירות שהוא מקבל מאותה חברה, ואם הוא רוצה לעבור לחברה אחרת, הוא משלם קנס.

משה גפני: לא.

משה גפני: הוא יכול לעבור.

משה גפני: לפי ההצעה שלך.

משה גפני: לא מעניין אותי מה המצב היום.

משה גפני: לפי ההצעה שלך.

אמנון כהן: מיידית.

אמנון כהן: אני שולח מכתב לחברת הביטוח, מודה לה על השירות שלה ומודיע לה שמהיום והלאה אני רוצה להפסיק את קבלת השירות אצלה ורוצה לעבור לחברה אחרת.

משה גפני: מצוין.

משה גפני: הצעה מצוינת.

משה גפני: מישהו מתנגד להצעה הזאת?

שמואל מלכיס: כן, אני.

משה גפני: שמך?

שמואל מלכיס: שמואל מלכיס.

משה גפני: מה תפקידך?

אמנון כהן: הוא אמר שהוא תומך.

אמנון כהן: אתה לא תומך?

שמואל מלכיס: אני לא אמרתי את זה.

משה גפני: אתה מאיגוד חברות הביטוח.

משה גפני: בבקשה.

משה גפני: את בעד או נגד?

הילה דוידוביץ: רק הערה לגבי האכסניה המתאימה להצעת החוק.

הילה דוידוביץ: אנחנו חושבים שהמקום המתאים הוא חוק חוזה ביטוח ולא חוק הפיקוח על שירותים פיננסיים.

הילה דוידוביץ: חוק חוזה הביטוח מסדיר את מערך היחסים.

אמנון כהן: אנחנו פחות מתעניינים באכסניה אלא מדברים על המהות.

אמנון כהן: אם המהות לא נפגעת, זה בסדר.

אמנון כהן: היועצת המשפטית, זה בסדר?

שגית אפיק: תלוי מה אתה רוצה לחוקק.

שגית אפיק: השאלה אם הכוונה שלך היא לומר שהביטול ייעשה באופן מיידי בשונה ממה שקבוע היום בחוק חוזה ביטוח ובתקנות שירותים פיננסיים (ביטוח).

שגית אפיק: שם היום קבוע 15 ימים ו-21 ימים.

אמנון כהן: אני רוצה לבטל את זה.

שגית אפיק: זה עניין אחד.

משה גפני: זה מה שאנחנו רוצים לעשות.

שגית אפיק: רק את עניין הביטול.

משה גפני: כן.

אמנון כהן: מה הבנת מתוך הצעת החוק שלי שאני רוצה לתקן עוד?

משה גפני: מה שאומרת נציגת משרד המשפטים, זה בסדר.

שגית אפיק: כן.

אמנון כהן: בשורה שכתבתי אולי יש פרשנות אחרת.

אמנון כהן: יש עוד משהו שאני רוצה לתקן ותאיר את עיניי בנקודה הזאת היועצת המשפטית של הוועדה.

אמנון כהן: רצינו לתקן עוד משהו עליו דיברתי אתך.

שגית אפיק: לפי מה שאני הבנתי ממה שאמרת לי זה שאתה רוצה לתקן את העניין של החזר דמי הביטוח במועדים האלה.

שגית אפיק: השאלה אם זאת אכן הכוונה.

אמנון כהן: אם אני כאזרח מבקש להפסיק מתאריך זה וזה את השירות, אני לא מקבל החזר?

שגית אפיק: נשמע את הנוגעים בדבר.

משה גפני: רק רגע.

משה גפני: אני לא מכיר את כל הדברים אבל קראתי את הצעת החוק ולכן אני חושב שזאת הצעת חוק צרכנית נכונה.

אמנון כהן: לא הבנתי דבר אחד.

אמנון כהן: מה לא מובן מהצעת החוק?

משה גפני: אני הולך להסביר את מה שמובן מהצעת החוק.

משה גפני: מה שכתוב בהצעת החוק זה שעל אף האמור בכל דין, זכאי מבוטח שביטל פוליסת ביטוח להחזר דמי הביטוח ששילם למבטח בעד התקופה שתחילתה ביום מסירת ההודעה על ביטול הביטוח ועד תום תקופת הביטוח המקורית.

משה גפני: מי מתנגד לזה?

שמואל מלכיס: אני.

משה גפני: בבקשה.

שמואל מלכיס: אני מנהל המחלקה הכלכלית של איגוד חברות הביטוח.

שמואל מלכיס: קודם כל, אני יכול לומר שזה לא בנפשנו.

משה גפני: זאת התחלה טובה.

שמואל מלכיס: החלק שאומר שהמבוטח יוכל לבטל בהודעה, הוא לא בהכרח גם רע לנו.

שמואל מלכיס: בוא נגיד שהמקרים שבהם מבוטח מבטל את הביטוח, את החוזה בינו לבין המבטח, הם מקרים נדירים למדיי.

שמואל מלכיס: הרבה יותר מרובים המקרים, הרבה יותר שכיחים המקרים בהם המבטח מבטל את החוזה עם המבוטח.

שמואל מלכיס: אותם מקרים בודדים שאכן המבוטח מבטל את הביטוח, אני לא בטוח שהצעת החוק היא כל כך צרכנית ומשחקת לידיו משום שכל חוק חוזה הביטוח הוא חוק מאוד מאוד צרכני ובא להיטיב עם המבוטחים, ואם הוא קבע פרק זמן של 15 ימים ממתן ההודעה עד שהחוזה בטל, היה לזה הרבה מאוד הגיון.

שמואל מלכיס: למרות שהוועדה בדרך כלל מתייחסת לצרכנים כילדים קטנים שלא מתמצאים ולא מבינים וזקוקים להגנת החוק, הרי שבמקרה הזה דווקא הוועדה פתאום חושבת שכל אדם שרוצה לבטל את הביטוח בהודעת טלפון, הוא ישר דאג לעצמו לביטוח אחר ולכן הוא לא זקוק להגנה שחוק חוזה הביטוח נתן לו כדי שיחשוב פעם נוספת ויחליט האם כדאי לו לבטל את החוזה, ושנית, האם יש בידו חוזה אחר לביטוח שמבטיח אותו לתקופה הזאת.

שגית אפיק: ככל שמתקנים את זה בחוק חוזה הביטוח, אני מבינה שממילא זה לא יהיה תיקון קוגניטיבי.

שגית אפיק: אפשר יהיה להתנות עליו ולכן המבוטח יוכל לבקש תקופה.

שמואל מלכיס: לא, אי אפשר לנהל חברת ביטוח שכל אחד מהמבוטחים מבקש תקופה אחרת בה החוק נכנס לתוקפו.

שגית אפיק: זה לא החוק.

שמואל מלכיס: הביטול.

שמואל מלכיס: סליחה.

שמואל מלכיס: תודה על התיקון.

משה גפני: ולכן, מה אתם מציעים.

שמואל מלכיס: אנחנו מדברים על מיליון וחצי-שני מיליון חוזים שנכרתים כל שנה וזה פשוט לא מתקבל על הדעת שכך אפשר לעבוד בצורה הזאת.

שמואל מלכיס: אני חושב שההסדר שקיים היום בחוק חוזה הביטוח הוא הסדר מאוד הגיוני.

שמואל מלכיס: לא בטוח שלנו לא היה הרבה יותר טוב המצב שמציע חבר הכנסת אמנון כהן, אבל אני חושב שאנשים שכתבו את חוק חוזה הביטוח אחרי הרבה מאוד שנים של התלבטויות והכנסת שהחליטה על כך, לדעתי פעלה בשכל רב.

שמואל מלכיס: אני לא חושב שכדאי לתקן את הסיטואציה הזאת שהיא לא בהכרח לטובת המבוטח אלא דווקא לרעתו ברוב המקרים.

שמואל מלכיס: אני מתייחס להצעת החוק כפי שהיא עכשיו.

משה גפני: כן, על זה אנחנו דנים.

שמואל מלכיס: כי הושמעו כאן גם הערות אחרות.

משה גפני: לא.

משה גפני: אני לא יודע כלום אלא אני קורא את מה שלפניי.

שמואל מלכיס: אני מתייחס רק להצעת החוק.

שמואל מלכיס: יושב ראש הוועדה יודע הרבה.

משה גפני: אני לא יודע.

משה גפני: יושבי ראש ועדות, כן, אבל אני לא.

משה גפני: לי אין אלא מה שאני רואה מול עיניי.

משה גפני: תכף אני אשאל הסברים כדי שאני אדע יותר.

שמואל מלכיס: אם אפשר שחברי היועץ המשפטי שלנו יתייחס.

משה גפני: לפני היועץ המשפטי, אני עדיין לא הולך לבית המשפט.

משה גפני: חבר הכנסת אמנון כהן, תגיד לי אם אני טועה.

משה גפני: כתוב: על אף האמור בכל דין.

משה גפני: כל מה שנאמר בחוק פיקוח על שירותים פיננסיים ובחוק חוזי ביטוח, על אף האמור בכל דין.

משה גפני: תקני אותי אם אני טועה.

משה גפני: זכאי מבוטח שביטל פוליסת ביטוח.

משה גפני: אני מבוטח בחברת ביטוח ואני הודעתי שאני מבקש לבטל היום את הביטוח או הודעתי שאני רוצה לבטל את הביטוח בעוד חודש או הודעתי שאני רוצה לבטל את הביטוח בעוד שנה.

משה גפני: אז אני זכאי.

משה גפני: אני יכול באותו יום, אני יכול מתי אני מודיע שאני מבטל.

משה גפני: זכאי מבוטח שביטל פוליסת ביטוח – אני ביטלתי את הביטוח היום – להחזר דמי הביטוח ששילם למבטח.

משה גפני: זאת אומרת שאני שילמתי מאה שקלים ביטוח ועכשיו חצי מהתקופה אני מבטל.

משה גפני: אני נתתי כבר את מאת השקלים ואתה מציע בהצעת החוק שלך שאני אקבל חמישים שקלים בחזרה.

משה גפני: מאותו יום שביטלתי, אין לי עכשיו ביטוח ולכן אני מקבל את הכסף מכאן ואילך בחזרה.

משה גפני: נכון?

אמנון כהן: כן.

משה גפני: אני ביטלתי היום את הביטוח – היום, יום שני, י"א בסיוון – ואני מבוטח בחברת ביטוח לא זוכר איזו.

משה גפני: אני מודיע היום שאני היום רוצה להפסיק את הביטוח.

משה גפני: למה?

משה גפני: כי אני לא צריך את הביטוח.

משה גפני: מרגע זה ואילך, לפי ההצעה שלך שמונחת כאן, אני צריך לקבל את הכסף בחזרה.

משה גפני: אני לא מבוטח יותר בחברה הזאת, אז היא לא צריכה לגבות ממני כסף.

משה גפני: זכאי המבוטח שביטל פוליסת ביטוח להחזר דמי הביטוח ששילם למבטח בעד התקופה שתחילתה ביום מסירת ההודעה על ביטול הביטוח ועד תום תקופת הביטוח המקורית.

משה גפני: זאת הצעתך.

אמנון כהן: כן.

משה גפני: אני טועה, היועצת המשפטית?

שגית אפיק: לא.

משה גפני: עכשיו מה אומר היועץ המשפטי?

משה גפני: אבל אם אפשר בקצרה, כי אני כבר הבנתי.

ירון אליאס: אני לא חושב שבהכרח ההצעה הזאת היא דווקא רעה לחברות הביטוח.

ירון אליאס: שאלת מי מתנגד להצעה הזאת ולדעתי יש לפחות שלושה שופטים של בית המשפט העליון שמתנגדים להצעה הזאת.

משה גפני: אני מעליהם כי אני המחוקק.

משה גפני: הם נבחרים על ידי ועדה.

ירון אליאס: ברשותך, אני אתן פסקה קטנה מתוך פסק דין כי שאלת האם סעיף 10 שנותן 15 ימים מרגע שמודיעים על הביטול עד שהביטול אכן קורה בפועל, האם צריך להחיל על זה גם ביטוח חיים ושם לא היה סעיף כזה.

ירון אליאס: בא בית המשפט ואומר שבשל הגנה על המבוטח עצמו – ואני אקריא את הפסקה – צריך להחיל את הכלל הזה שהביטול לא נכנס לתוקף מיידי אלא רק לאחר 15 ימים גם בביטוח חיים למרות שהחוק לא מתייחס לסוגיה הזאת.

ירון אליאס: ברשותך, אני אקריא פסקה קצרה.

אמנון כהן: אנחנו לא דנים בזה עכשיו.

ירון אליאס: זאת בדיוק השאלה.

ירון אליאס: מתי הביטול נכנס לתוקף.

ירון אליאס: האם הוא נכנס לתוקף אחרי 15 ימים מהמועד.

שגית אפיק: חבר הכנסת לא מדבר על מועד הביטול מבחינתו.

ירון אליאס: לפי מועד הביטול גוזרים גם את החזר דמי הביטוח.

משה גפני: לא, הוא הולך לבטל את זה.

ירון אליאס: ברשותך, שואל בית המשפט, שלושה שופטים עליונים, ביניהם הנשיא ברק, השופט אדמונד לוי.

משה גפני: הם לא שופטים עליונים.

משה גפני: הם שופטי בית המשפט העליון.

ירון אליאס: שופטי בית המשפט העליון.

ירון אליאס: אני מקבל את התיקון.

ירון אליאס: הם שואלים האם חלה הוראת סעיף 10 גם על חוזה לביטוח חיים והם אומרים: "על מנת להכריע בשאלה זאת נדרשים אנו לתת את דעתנו לתכלית של סעיף 10.

ירון אליאס: תכלית הסעיף בכל הנוגע לביטול חוזה ביטוח על ידי המבטח הנה ברורה: להותיר בידי המבוטח פרק זמן לצורך רכישת ביטוח חלופי".

משה גפני: אליאס, סליחה שאני קוטע אותך.

משה גפני: אתה מדבר דברים מלומדים ושופטי בית המשפט העליון גם דיברו דברים מלומדים.

משה גפני: הם מדברים על האם סעיף 10 בחוק מדבר גם על ביטוח חיים ששם אין את הסעיף, כן או לא, ומסבירים את ההיגיון למה זה צריך לחול גם על ביטוח חיים.

ירון אליאס: כן.

משה גפני: בא חבר הכנסת אמנון כהן – שהוא גם מחוקק והוא גם יושב ראש ועדה בכנסת – ואומר שאת הסעיף הזה שעליו מתבססים שופטי בית המשפט העליון, רוצה לשנות.

משה גפני: זאת לא רק זכותו אלא גם חובתו.

משה גפני: אם החוק הזה יתקבל בקריאה שנייה ושלישית, מה שאמרו השופטים לא קיים.

משה גפני: למה?

משה גפני: מכיוון שאם החוק הזה שלו עובר בקריאה שנייה ושלישית, אין לשופטי בית המשפט העליון את סעיף 10 להתבסס עליו ולדון בוויכוח אם זה חל על ביטוח חיים או חל על ביטוחים אחרים.

ירון אליאס: כן, אבל הרציונאל.

שמואל מלכיס: השאלה אם זה טוב למבוטח.

משה גפני: על זה יחליט אמנון כהן.

משה גפני: לשם כך הוא הולך לבחירות.

משה גפני: זה טוב למבוטח או לא טוב?

משה גפני: מה אתה אומר?

משה גפני: אתה קובע.

שמואל מלכיס: אין לנו ספק שזה טוב למבוטח.

משה גפני: הבנתי.

משה גפני: אז למה אתה אומר בית המשפט העליון?

משה גפני: תגיד מה דעתך.

ירון אליאס: "כי החלתה של הוראת הסעיף אף ביחס לביטול חוזה ביטוח מצדו של המבוטח מהווה הוראה מעין פטרנליסטית אשר נועדה להגן דווקא על המבוטח עצמו.

ירון אליאס: דחיית כניסתו של הביטול לתוקף מבטיחה כי המבוטח יזכה לכיסוי ביטוחי למשך פרק זמן נוסף, פרק זמן המאפשר לו לבטח את עצמו אצל מבטח אחר או לחזור בו מן הביטול".

ירון אליאס: אני לא חושב שאפשר לזלזל בדברים שאומר בית המשפט.

משה גפני: חס וחלילה.

משה גפני: אני לוקח את זה בכובד ראש.

ירון אליאס: בית המשפט אומר שדווקא פרק הזמן הנוסף הזה נועד להגן על המבוטח וכאן רוצים לבטל את פרק הזמן הזה.

ירון אליאס: מבחינת חברות הביטוח יכול להיות שעדיף לעשות את זה וזה יחסוך עלויות תפעוליות של 15 הימים הללו והביטול ייכנס מיד לתוקף.

ירון אליאס: כל הניהול הזה של 15 הימים הוא ניהול שיכול להיות מסובך.

אמנון כהן: מצוין.

אמנון כהן: תן את זה למבוטח.

אמנון כהן: יותר טוב.

משה גפני: תודה.

אנסטסיה מיכאלי: אגף המפקח על הביטוח.

אנסטסיה מיכאלי: בתפקידי אני מנהל מחלקת ביטוח אלמנטארי.

אנסטסיה מיכאלי: גם אנחנו שוחחנו עם חבר הכנסת אמנון כהן וגם הבענו את התמיכה שלנו העקרונית בתיקון המוצע, כמובן בהסתייגות לעניין האכסניה שחבר הכנסת כהן הבין זאת מיד.

אנסטסיה מיכאלי: ברשותכם, אני רוצה להפנות אתכם לסעיף הרלוונטי שעכשיו אנחנו רוצים לתקן אותו, שהוא סעיף 10 לחוק חוזה ביטוח.

אנסטסיה מיכאלי: זה סעיף שמדבר על הביטול.

אנסטסיה מיכאלי: היום הסעיף הזה הוא סעיף מאוד פשוט.

אנסטסיה מיכאלי: הוא אומר שחוזה ביטוח התבטל תוך 15 ימים מיום מסירת ההודעה.

אנסטסיה מיכאלי: זה הסעיף שאנחנו מבקשים לתקן.

אנסטסיה מיכאלי: עד כאן אני מקווה שאנחנו מסכימים.

אנסטסיה מיכאלי: אנחנו העברנו ליועצת המשפטית של הוועדה נוסח שהוא מקובל עלינו ועל משרד המשפטים שמחלק את הסעיף לשניים והנוסח אומר כך: סעיף ביטול.

אנסטסיה מיכאלי: כאשר מדובר על מבטח, כאשר מבטח רוצה לבטל, עדיין נשמור לו את עניין 15 הימים, מבוטח שרוצה לבטל, הביטול ייכנס לתוקפו מיד.

אנסטסיה מיכאלי: זה הנוסח והוא קיים אצל היועצת המשפטית וזה נוסח שהוא מקובל עלינו ואנחנו נשמח אם תצביעו עליו ואנחנו ניתן את תמיכתנו.

שמואל מלכיס: אולי תכניס שתהיה הודעה בכתב?

שמואל מלכיס: יהיה בירור זהות המודיע?

משה גפני: רגע, אני עכשיו עם משרד האוצר, אגף שוק ההון שהוא אגף חשוב ואני מאוד מכבד אותו.

משה גפני: אנחנו עוסקים גם באכיפה המינהלית של שוק ההון.

אנסטסיה מיכאלי: נכון.

משה גפני: זאת אומרת, אתה אומר שמה שאומר חבר הכנסת אמנון כהן, שהמבוטח יכול לבטל את הביטוח באותו יום ואת הכסף חברת הביטוח תמשיך לקבל עוד 15 ימים.

אנסטסיה מיכאלי: לא.

אנסטסיה מיכאלי: ודאי שלא.

משה גפני: תגיד מה אתה אומר.

אנסטסיה מיכאלי: הנוסח שלנו נמצא בפניך.

משה גפני: תגיד, אני לא יודע לקרוא בלי נקודות.

משה גפני: תגיד לי בעל פה מה אתה מציע.

אנסטסיה מיכאלי: הסעיף כמו שהוא מנוסח היום הוא סעיף מאוד פשוט והוא אומר שיש חוזה בין שני צדדים, בין המבטח למבוטח, ואחד מהם רוצה לבטל – הביטול ייכנס לתוקפו תוך 15 ימים.

אנסטסיה מיכאלי: זה מה שהסעיף אומר היום.

משה גפני: את זה כבר אמרנו.

אנסטסיה מיכאלי: אני אומר מה אנחנו אומרים.

משה גפני: אנחנו זה אתה ואמנון כהן.

אנסטסיה מיכאלי: כן.

אנסטסיה מיכאלי: לצורך העניין וזה גם מה שאמרנו וגם משרד המשפטים אמר.

אנסטסיה מיכאלי: נמשיך לשמור על חובת המבטח לתת הודעה של 15 ימים אם הוא רוצה לבטל, אם המבטח רוצה לבטל.

אנסטסיה מיכאלי: הסעיף נותן אפשרות גם למבטח וגם למבוטח.

אנסטסיה מיכאלי: נמשיך לשמור על חובת המבטח לעניין 15 הימים, אבל לעניין ביטול מצד המבוטח, מבטלים את ה-15 ימים והביטול ייכנס לתוקפו מיד.

משה גפני: ואז אני מקבל את כל החמישים שקלים בחזרה.

אנסטסיה מיכאלי: לא.

אנסטסיה מיכאלי: בעיקרון ההתחשבנות תהיה, כן, מהיום.

משה גפני: מה-לא שלך שאמרת פעמיים, יצאתי מבולבל לגמרי.

משה גפני: קודם שאלתי האם אני מקבל את הכסף בחזרה.

אנסטסיה מיכאלי: אתה צודק, אבל אני מצטער שתחום הביטוח הוא לפעמים טיפה יותר מורכב מהסיבה שיש לא מעט ענפי ביטוח וסוגים שונים של פוליסות.

אנסטסיה מיכאלי: אני לא יכול להגיד לך - מכיוון שאנחנו מדברים בחוק שעוסק בכל סוגי הפוליסות - כן מוחלט.

אנסטסיה מיכאלי: כל פוליסה וכל ענף קובע לעצמו ומגדיר לעצמו את הכללים.

אנסטסיה מיכאלי: אבל עדיין הכלל הבסיסי הוא שהביטול ייכנס לתוקף מיד וההתחשבנות תיעשה מאותו יום.

אנסטסיה מיכאלי: שהאדם שלח את ההודעה

משה גפני: אני אקבל את הכסף בחזרה?

משה גפני: אני רוצה להבין.

משה גפני: אני ביטלתי ביום שני י"א בסיוון, ביטלתי את הביטוח שלי בחברה מסוימת, אני מקבל מרגע זה ואילך את הכסף?

ירון אליאס: כן.

ירון אליאס: בהחלט כן.

משה גפני: אתה יכול בבקשה לאפשר לו לענות?

משה גפני: הוא התקבל לעבוד באגף שוק ההון ולא אתה.

ירון אליאס: גם אני, לפני שנים.

משה גפני: אז אתה יכול להפריע לו.

משה גפני: תפריע לו עכשיו.

ירון אליאס: התקבלתי לפניו.

גדעון בן ישראל: יש לנו לגמלאים הרבה בעיות עם אגף שוק ההון.

אמנון כהן: עכשיו לא דנים בבעיה של הגמלאים.

אנסטסיה מיכאלי: היושב ראש, אני שוקל כל מילה שאני אומר לך מכיוון שאני רוצה לתת לך את התשובה הברורה ביותר והנכונה ביותר.

אנסטסיה מיכאלי: אני לא רוצה לתת לך תשובה כאשר יש מקרה קיצון שהתשובה לא תהיה מדויקת.

אנסטסיה מיכאלי: לכן, גם אם זה ייקח זמן, אני אסביר לך את זה בצורה הברורה ביותר אבל גם המדויקת ביותר.

אנסטסיה מיכאלי: אני לא רוצה להגיד לך כן מוחלט כמו שאמר הדובר ואז אתה תמצא לי את אותם מקרים שזה לא מתקיים.

אנסטסיה מיכאלי: אני יכול להמחיש לך ולתת לכם את הדוגמאות שאני יודע שהן חשובות לחבר הכנסת כהן מכיוון שאנחנו שוחחנו כבר עליהן.

אנסטסיה מיכאלי: אני יכול לתת לך את הדוגמאות שההחזר לא יהיה מאה שקלים, חתכתי באמצע תקופה, חמישים שקלים החזר.

אנסטסיה מיכאלי: הוא לא יהיה כזה.

ירון אליאס: אבל הוא יהיה מיום הביטול.

ירון אליאס: זה מה שחשוב.

אנסטסיה מיכאלי: הוא כן יהיה מיום הביטול.

ירון אליאס: זה מה שהוא שאל.

אמנון כהן: זה מה שחשוב.

אמנון כהן: מיום הביטול.

אמנון כהן: שלא יהיה מצב שיהיו עוד ימים.

אנסטסיה מיכאלי: הוא יהיה מיום הביטול.

אנסטסיה מיכאלי: בדיוק.

אנסטסיה מיכאלי: הוא יהיה מיום הביטול.

אנסטסיה מיכאלי: הוא יחושב מיום הביטול אבל הוא לא יהיה חמישים שקלים.

משה גפני: מה?

אנסטסיה מיכאלי: ההחזר יהיה מיום הביטול, יחושב מיום הביטול, אבל הוא לא יהיה חמישים שקלים.

אנסטסיה מיכאלי: אם תחתוך בחצי תקופה, הוא לא יהיה חצי וזה מה שהדגשתי לחבר הכנסת כהן וזה מה שאני מנסה להסביר.

שגית אפיק: לא יהיה החזר יחסי.

אנסטסיה מיכאלי: אני משאיר ליושב ראש לשאול את השאלה.

אמנון כהן: למעט עלויות סוכנים או דברים כאלה?

שגית אפיק: תסביר רק למה זה לא יהיה החזר יחסי ואיך יהיה ההחזר.

משה גפני: שגית, אני משתתף הרבה בסימפוזיונים וסטודנטים שואלים אותו שאלות ולפעמים אין לי תשובה ואז אני מתחיל להסביר באריכות את כל מה שקורה ביקום.

משה גפני: מה שעכשיו אמרת, תאמין לי שאתה יותר טוב ממני.

משה גפני: מה שעכשיו אמרת, אמרת שלא מקבלים את כל חמישים השקלים.

אנסטסיה מיכאלי: זה בפרוטוקול?

משה גפני: בפרוטוקול.

משה גפני: לא מקבלים את כל חמישים השקלים בחזרה, כפי שאמנון כהן מציע, אלא מקבלים 48 שקלים.

משה גפני: נכון?

אנסטסיה מיכאלי: נכון.

משה גפני: אומר אמנון כהן שהוא לא מסכים לזה.

משה גפני: למה?

משה גפני: למה לוקחים ממני עוד שני שקלים?

משה גפני: הרי אין לי ביטוח.

אנסטסיה מיכאלי: אני אמחיש לך.

משה גפני: לא להמחיש.

משה גפני: שני שקלים, אתה תחזיר לי אותם?

אנסטסיה מיכאלי: אני יכול להסביר לך בדוגמה למה זה לא סביר.

משה גפני: לא סביר מה?

אנסטסיה מיכאלי: איפה כאן עניין הסבירות.

משה גפני: למה לוקחים ממני שני שקלים?

אמנון כהן: אני הבנתי את הנקודה שלו.

אמנון כהן: הם הרי גם שומרים על היציבות של חברות הביטוח.

משה גפני: זה כבר דיון יותר גדול.

משה גפני: אני מציע שאת הדיון הזה שאתה אומר עכשיו על יציבות חברות הביטוח וכל זה, נעשה בקריאה שנייה ושלישית.

אמנון כהן: בסדר.

אמנון כהן: זה היה כדי שנבין.

אמנון כהן: אגף שוק ההון חושש שיהיו כמה כאלה שירצו למשל לעבור חברת ביטוח, לעשות ביטוח לשנה, ואז אחרי יומיים יבטלו את הביטוח.

שגית אפיק: פוליסה קצרה.

אנסטסיה מיכאלי: אני אמחיש לך בדוגמה.

משה גפני: רגע.

משה גפני: הוא מסביר טוב.

משה גפני: הוא מסביר לפשוטי העם.

אנסטסיה מיכאלי: אני אעשה את זה הכי פשוט שאני יכול.

אמנון כהן: לא, אני אעשה את זה.

אמנון כהן: תן לי להחליף אותך.

משה גפני: יש לו חסינות.

אנסטסיה מיכאלי: נתתי לו דוגמה יפה.

משה גפני: עכשיו הוא חוזר על מה שאמרת.

אמנון כהן: את החשש אני יכול להבין כי האגף אחראי על הנושא ואני חושב שגם אנחנו כחברי כנסת צריכים לדאוג ליציבות, אבל השאלה איפה הצרכן ואיפה היציבות.

אמנון כהן: אני חושב שאף חברה לא תתמוטט אבל הם חוששים שבגלל שני השקלים שציינת, היא תתמוטט.

אנסטסיה מיכאלי: אני רוצה להדגיש ליושב ראש שלעניין הזה של החזר דמי הביטול למבוטח עשינו כברת דרך מאוד ארוכה גם בהצעת החוק.

משה גפני: אני מקבל את מה שאתה אומר.

משה גפני: הנושא הזה של היציבות של הביטוח וכל הדברים מסביב וכל מה שנלווה לעניין הזה, אני מקבל את הדברים האלה ובאמת צריך לקיים על זה דיון יותר עמוק ונצטרך להיכנס יותר לפרטים, אבל ההיגיון שעומד מאחורי הצעת החוק של חבר הכנסת אמנון כהן הוא הגיון נכון וכולם מסכימים להגיון הזה.

משה גפני: אלא מה, צריך לעשות חשבון בכמה כסף מדובר.

אנסטסיה מיכאלי: נכון, וזה תפקידו של המפקח על הביטוח.

משה גפני: למה אתה אומר נכון אם אני אומר מה שאתה אומר?

משה גפני: את זה נעשה בקריאה השנייה והשלישית.

אנסטסיה מיכאלי: השאלה מה אתה רוצה להקריא עכשיו.

אנסטסיה מיכאלי: אם אתה הולך להקריא את הנוסח כפי שאנחנו העברנו ליועצת המשפטית, אנחנו תומכים.

משה גפני: לא.

משה גפני: אנחנו מקריאים את הנוסח הזה.

אנסטסיה מיכאלי: אם אתה רוצה להעביר משהו אחר, אנחנו נרצה בבקשה לשמוע.

משה גפני: אני רוצה את הנוסח שאומר שזכאי מבוטח שביטל פוליסת ביטוח להחזר דמי הביטוח ששילם.

שגית אפיק: הוא רוצה החזר יחסי.

שגית אפיק: הוא לא רוצה רק את המועד.

אנסטסיה מיכאלי: זה לא תיקון שיכול להיות בחוק חוזי הביטוח.

אנסטסיה מיכאלי: אתה רואה את חוק חוזי הביטוח, אתה רואה את הסעיף שאתה רוצה לתקן.

משה גפני: הבנתי.

משה גפני: לא צריך לחזור על הדברים.

משה גפני: כשמסבירים לי לאט, אני מבין מהר.

משה גפני: הבנתי.

משה גפני: מה הבעיה שלכם?

הילה דוידוביץ: אני חייבת להגיד שמשרד המשפטים וגם משרד האוצר לא הבנו את הצעת החוק כאילו היא מתייחסת להחזר כל הכספים.

הילה דוידוביץ: אנחנו הבנו אותה כמתייחסת רק לעניין המועדים.

הילה דוידוביץ: לכן הצענו גם לתקן את סעיף 10 בחוק חוזי ביטוח.

משה גפני: הבנתי.

משה גפני: אני מבקש להקריא את הצעת החוק.

משה גפני: הממשלה גם לא הבינה מה זה סולם השקילות.

משה גפני: הם לא הבינו מה כתוב כאן.

אמנון כהן: אכסניה חדשה.

משה גפני: לא, זאת לא אכסניה חדשה.

משה גפני: אם מדובר על ביטול, זה חוק חוזי ביטוח.

משה גפני: אם מדובר על ביטול, אכן זאת אכסניה אחרת.

משה גפני: אם מדובר גם על החזר התשלום, זאת האכסניה.

אנסטסיה מיכאלי: אני לא בטוח.

הילה דוידוביץ: לא בטוח.

משה גפני: אני בטוח.

משה גפני: חברות הביטוח אמרו שזה לא בנפשן.

שמואל מלכיס: המועד לא בנפשנו.

שמואל מלכיס: אני מבקש לדייק.

שמואל מלכיס: לא יכול להיות שום מצב שהכנסת תתערב בצורת ההתחשבנות של חברות הביטוח עם המבוטח על פי החוזה.

שמואל מלכיס: אני חושב שרצוי שהכנסת לא תתערב במהלך עסקים של חברות הביטוח עם המבוטח אלא באמצעות הפיקוח על הביטוח שזה תפקידו.

שמואל מלכיס: באופן טבעי שניים עושים חוזה ואחד מהם רוצה לבטל את החוזה, חייבים לקחת בחשבון שתוך כדי כריתת חוזה נוצר חוזה.

שמואל מלכיס: לכריתת חוזה יש עלויות לא פשוטות.

שמואל מלכיס: קודם כל, עמלה שמשולמת לסוכן שאי אפשר לקחת אותה בחזרה.

שמואל מלכיס: שנית, יש הוצאות אדמיניסטרציה, מוציאים חוזה, מוציאים שרוול, מוציאים רשימה, מחשבים את כל הדברים שכרוכים בכריתת החוזה וכל ההוצאות האלה מתקיימות.

שמואל מלכיס: בכל העולם מכירים בכך וגם לא מתערבים.

שמואל מלכיס: המפקח על הפיקוח בפוליסות מסוימות מתערב וקבע מגבלות מסוימות בשיטה לחישוב ההחזר.

שמואל מלכיס: החוק עצמו, חוק חוזה הביטוח, במצבים מסוימים שבו מבטח מחליט לסיים את הביטוח, מחייב את המבטח להחזיר פרורטה.

שמואל מלכיס: כלומר, באופן יחסי.

שמואל מלכיס: כאשר המבוטח למשל לא נכשל בחובת הגילוי, לא נכשל במתן הודעה על שינוי בסיכון וכל הדברים האלה והמבטח החליט מטעמים כלכליים שהוא לא רוצה להמשיך בביטוח, ואז הוא מכריח אותו להחזיר באמת באופן יחסי, אבל בכל מקרה אחר שמבוטח מחליט שהוא רוצה מטעמים כלכליים לסיים את הביטוח כי הוא מצא ביטוח אחר, לא יתכן שכל העלויות האלה יתגלגלו על המבוטחים האחרים.

שמואל מלכיס: צריך שאכן תהיה שיטת חישוב שתיקח בחשבון את הוצאות המבטח.

שמואל מלכיס: החוק עצמו מכיר בכך בצורה מפורשת.

שמואל מלכיס: אל תשנו לי פתאום את כל הדבר.

משה גפני: תודה רבה.

משה גפני: חבר הכנסת אמנון כהן, ההחלטה היא בידיך.

אמנון כהן: אני מבין.

משה גפני: אני אומר לך מה עומד על סדר היום.

משה גפני: לחוק שלך יש שני חלקים.

משה גפני: החלק האחד הוא שבניגוד לסעיף 10 בחוק הקיים, החוזה מתבטל באותו יום שהוא מודיע.

משה גפני: לפי החוק הקיים החוזה מתבטל כעבור 15 ימים.

משה גפני: על פי ההצעה שלך החוזה מתבטל באותו יום.

משה גפני: זה חלק אחד.

משה גפני: החלק השני הוא מה קורה עם הכסף שבין ההודעה שלך לבין ה-15 ימים.

משה גפני: האם אתה ממשיך לשלם, כן או לא.

אנסטסיה מיכאלי: אין לנו בעיה.

משה גפני: אני מבקש לא להפריע.

משה גפני: עם כל הכבוד, זה לא משרד האוצר כאן אלא זאת ועדה פרלמנטארית של הכנסת ואנחנו חשופים לעיני הציבור ולא מפריעים באמצע.

משה גפני: אחרי כן יושבים בסלון ואומרים שאצלנו אין תרבות דיון.

משה גפני: ספר להם מה קורה בחדרים שם.

משה גפני: על כל פנים, החלק הזה של מה קורה עם התשלום בין יום ההודעה לבין ה-15 ימים.

משה גפני: בהצעת החוק שלך, מכיוון שאתה יכול לבטל את זה באותו יום, אתה גם לא חייב יותר לשלם את הכסף.

משה גפני: באות חברות הביטוח ואומרות שכנגד הדבר הראשון אין להן בעיה, אתה יכול לבטל באותו יום.

משה גפני: כלפי התשלום, זה לא בסדר.

שמואל מלכיס: לא, אין לנו בעיה.

משה גפני: אתה רוצה להפריע לי כל הזמן?

משה גפני: לא.

שמואל מלכיס: אתה אומר משהו שלא אמרתי.

שמואל מלכיס: לא הבנת אותי.

משה גפני: אז לא הבנתי.

משה גפני: מה לעשות?

משה גפני: לכן אני נבחר ואפשר לא לבחור בי בבחירות הבאות.

משה גפני: אצלכם זה משהו אחר.

משה גפני: אצלכם זה גוף עסקי ואתה חייב להיות צמוד לאמת.

משה גפני: אני לא.

משה גפני: שזה יהיה רשום בפרוטוקול.

משה גפני: כל הזמן הם אומרים לי לא, לא, לא, עד שבסוף מגיעים לנקודה.

משה גפני: את מה שהוא אמר עכשיו, היה צריך להגיד בתחילת הדיון.

שמואל מלכיס: אמרתי.

משה גפני: לא אמרת אבל זה בסדר.

משה גפני: תרשה לי, אני חייב לסיים את הישיבה.

משה גפני: מה שהם באים ואומרים, זה מאוד פשוט.

משה גפני: מהיום הראשון עד ה-15 ימים, אתה יכול לבטל אבל לגבי התשלום לא יכול להיות מצב שבו בפרק הזמן הזה – הרי אתה מבטל את החוזה באמצע התקופה – יש הוצאות.

משה גפני: מחזיקים מזכירה שעונה לטלפונים.

שמואל מלכיס: לא אמרתי כך.

שמואל מלכיס: כבודו, לא הבנת אותי.

משה גפני: אין לך רשות דיבור.

משה גפני: אני אומר מה שאני אומר.

שמואל מלכיס: לא הבנת אותי.

משה גפני: אתה אמרת את דבריך והם רשומים בפרוטוקול.

משה גפני: עכשיו אני אומר לך מה אני אומר.

משה גפני: יש מזכירה שמחזיקים והיא צריכה לענות לטלפונים על הביטול, צריכים לשלם עמלה לסוכן ששילמו לו כבר בין כה וכה, ועכשיו, אם מבטלים באמצע, העמלה הזאת לא חוזרת.

משה גפני: יש הוצאות נלוות לביטול הזה ולכן ה-15 ימים שגובים ממך בתוספת, זה לא רק שדאגו לך שיהיה לך בינתיים ביטוח אחר אלא דאגו גם להוצאות של עצמם.

משה גפני: בא אגף שוק ההון שדואג לחברות הביטוח והוא דואג לשוק של הביטוח, ובצדק, ואין לי טענה לאף אחד.

משה גפני: חברות הביטוח צריכות להרוויח כסף ואגף שוק ההון צריך לדאוג לזה.

משה גפני: התפקיד שלנו הוא לדאוג לצרכנים.

משה גפני: מה שהם אומרים עכשיו זה שסעיף אחד נקבל וסעיף שתיים לא נקבל, וזה כתוב במה שהודיע אסף.

משה גפני: זה מה שהוא כתב ליועצת המשפטית.

משה גפני: הוא בעצם נתן סעיף אחד שהוא מאוד ברור ומנוסח יפה דרך אגב.

משה גפני: אם הייתי עושה חברת ביטוח, הייתי לוקח אותך לעבוד אצלי.

משה גפני: עכשיו אתה צריך להחליט.

משה גפני: מה שתגיד, את זה נעשה.

משה גפני: המציאות היא שבפנינו עומדות שתי ברירות: או להקריא את החוק כמות שהוא ולאשר אותו לקריאה ראשונה ולקיים את הדיון הזה שעליו מדובר – גם חברות הביטוח וגם אגף שוק ההון – לקראת הקריאה השנייה והשלישית.

אמנון כהן: בסדר?

משה גפני: להתחייב על העניין הזה.

משה גפני: רגע.

משה גפני: אל תשאל אותם, אני אתן לך תשובה במקומם.

משה גפני: או לקבל את ההצעה שלהם ואז המשמעות היא שעיקר החוק נעקר ואין בו תועלת.

משה גפני: אני אומר לך את דעתי ולא את דעתם.

אמנון כהן: תן לי להבין יותר לעומק.

אמנון כהן: שאלה אחת.

אמנון כהן: אסף, אני רוצה להבין.

אמנון כהן: אזרח עשה ביטוח מקיף ועלה לו אלף שקלים כולל עמלת סוכן וכולי.

אמנון כהן: הם לוקחים את זה בחשבון.

אמנון כהן: אם כן, עלה לו אלף שקלים כול המזכירה שמדפיסה וכולי.

אמנון כהן: אחרי חצי שנה הוא רוצה לבטל את הביטוח.

אנסטסיה מיכאלי: אני אתן לך את כל המספרים בדוגמה שנתת.

אמנון כהן: לפי החוק של היום, עוד שבועיים הייתי צריך לשלם.

אמנון כהן: זאת אומרת, אתה לוקח ממני שישה חודשים ועוד 15 ימים.

אנסטסיה מיכאלי: נכון.

אנסטסיה מיכאלי: אני אתן לך את כל המספרים בדוגמה שנתת.

אמנון כהן: זה מה שאני רוצה לדעת.

שמואל מלכיס: עם כל הכבוד, לא מדובר על עוד 15 ימים עבור תקופה שהביטוח בטל.

אמנון כהן: אבל לא שאלתי אותך.

שמואל מלכיס: אני לא מבין למה הבנתם את דבריי כאילו אנחנו חושבים שהמבוטח צריך לשלם על 15 ימים נוספים.

שמואל מלכיס: לא אמרנו דבר כזה בשום פנים ואופן.

אמנון כהן: אבל זה קורה היום.

שמואל מלכיס: לא.

שמואל מלכיס: מיום שנכנס הביטול לתוקפו, הוא לא משלם אגורה אחת נוספת.

שמואל מלכיס: חד וחלק.

שמואל מלכיס: לא אמרתי דבר כזה ואל תבינו אותי לא נכון.

שמואל מלכיס: זה גזל.

משה גפני: אתה לא צריך להתעצבן.

שמואל מלכיס: אבל זה גזל.

שמואל מלכיס: אתה לא מבין מה אני אומר ולא נותן לי הזדמנות להסביר.

משה גפני: הבעיה שאף אחד מהעוזרים שלי לא כאן, כי הייתי מבקש שיתקשרו לחברת הביטוח שלי.

משה גפני: לא חשוב.

שמואל מלכיס: לא זה מה שאמרתי.

משה גפני: בסדר.

משה גפני: הבנתי.

משה גפני: החיים יותר קשים ממה שאתה עושה אותם עכשיו.

משה גפני: הכול בסדר.

משה גפני: אני מבטל היום את הביטוח, הוא נכנס לתוקף בעוד 15 ימים וב-15 הימים האלה אני לא משלם.

שמואל מלכיס: לא, אם זה נכנס לתוקפו בעוד 15 ימים, אתה משלם אבל אם אתה מחליט שהביטול נכנס לתוקפו מיום ההודעה, אתה לא משלם עבור תקופה אחרת מעבר לתקופת הביטול, רק שהחישוב של הפרמיה שתקבל חזרה ייקח בחשבון את הוצאות המבטח שהיו בעת עשיית הפוליסה.

שמואל מלכיס: לכן לא תקבל באמצע התקופה חמישים אחוזים אלא תקבל נאמר ארבעים אחוזים מהסכום, כיוון שלמבטח היו הוצאות.

משה גפני: כמה אני אקבל?

שמואל מלכיס: לא יודע בדיוק.

שמואל מלכיס: לכל ביטוח יש את הסכום שלו.

שמואל מלכיס: יכול להיות שזה יהיה 35 אחוזים.

משה גפני: אמנון, אי אפשר ככה, כי אחרת הם עובדים עלינו.

אנסטסיה מיכאלי: ממש לא.

משה גפני: אתה לא יכול להקשיב לסודות שחברי הכנסת מדברים.

משה גפני: אתה לא יכול.

משה גפני: זאת פשוט עבירה על החוק.

אנסטסיה מיכאלי: הוא שאל אותי שאלה.

משה גפני: אבל אני נותן כאן את רשות הדיבור גם לענות תשובות.

משה גפני: הם מדברים על סכומים אחרים שאנחנו לא יודעים עליהם.

אנסטסיה מיכאלי: אני לא מבין את הגישה הזאת.

משה גפני: זה לא יאומן הדבר הזה.

משה גפני: אתה לא מקבל יותר רשות דיבור בישיבה הזאת.

משה גפני: אני נורא מצטער, עם כל הכבוד.

אנסטסיה מיכאלי: הבנתי.

אנסטסיה מיכאלי: אתה מחליט.

משה גפני: נכון.

משה גפני: אני באמת מחליט.

משה גפני: אני באופן זמני כאן אבל כל עוד אני כאן, אני מחליט.

שמואל מלכיס: כולנו כאן באופן זמני.

משה גפני: אמנון, אתה בעל הבית ומה שתחליט, מקובל.

אמנון כהן: רזי הפוליטיקה.

משה גפני: שום פוליטיקה.

משה גפני: אין כאן פוליטיקה.

משה גפני: מה שהם אומרים, הם אומרים דבר פשוט ועל זה צריך לקיים את הדיון.

משה גפני: הם אומרים שאתה יכול לבטל באותו יום, בסדר, ביטלת באותו יום.

משה גפני: אתה לא תשלם יותר את ה-15 ימים אלא תשלם סכום אחר שאנחנו לא יודעים מהו.

משה גפני: הסכום האחר כולל הוצאות שיגידו לך.

משה גפני: אנחנו עוד לא יודעים בדיוק.

משה גפני: אף אחד מהם לא יודע לתת לנו תשובה על כמה כסף מדובר.

שמואל מלכיס: כל פוליסה זה אחרת.

משה גפני: כל פוליסה זה אחרת.

משה גפני: זאת אומרת, יכול להיות מצב תיאורטי שהוא ישלם את כל ה-15 ימים.

משה גפני: למה?

משה גפני: לא בגלל שהוא ישלם את ה-15 ימים, חס וחלילה, זה גזל, אבל הוא ישלם הוצאות.

אמנון כהן: דמי סוכן, דמי מזכירה, דמי פקידה וכולי.

משה גפני: בדיוק.

אמנון כהן: כי זה לא גזל.

משה גפני: בדיוק.

משה גפני: אבל אם אתה הולך לדרך הזאת, אתה צריך לדעת לפני כן על מה מדובר ועכשיו אתה לא יודע וגם הם לא יודעים לענות לך.

אנסטסיה מיכאלי: אני יודע לענות.

משה גפני: אתה לא יודע.

משה גפני: תאמין לי, אתה לא יודע.

אנסטסיה מיכאלי: אתה מנעת ממני לענות.

משה גפני: אני מנעתי.

אנסטסיה מיכאלי: גם אמנון מבין וגם הסברנו לו את זה.

משה גפני: כן, הבנתי.

משה גפני: אמנון, תחליט.

משה גפני: מה עושים?

אמנון כהן: נלך על זה.

משה גפני: על מה?

משה גפני: על מה שהוא מציע?

משה גפני: על הנוסח הזה?

משה גפני: בבקשה.

משה גפני: הנה, ניצחת אותי.

אנסטסיה מיכאלי: אני אשב אתך אחר כך ואני אסביר לך הכול, כולל מספרים.

אנסטסיה מיכאלי: צר לי שנכשלתי בהסברה, וגם העלבת אותי.

משה גפני: לא.

משה גפני: אני מתנצל.

אנסטסיה מיכאלי: אני תופס את עצמי 365 ימים בשנה משרת ציבור.

אנסטסיה מיכאלי: אני נלחם בו כמעט כל יום ובסוף אני בא לוועדה ומסתבר שאני מגן חברות הביטוח.

משה גפני: אני מתנצל אם נעלבת.

שמואל מלכיס: למה אתה צריך להתבייש שאתה מגן על חברות הביטוח?

משה גפני: גם לרגע זה חולק על מה שאמרת ותאמין לי, אני יודע את מה שאמרת.

משה גפני: אני חולק על העניין הזה אבל אמנון כהן אחראי על החוק, זאת הצעת חוק פרטית שלו, ואם הוא מקבל את ההצעה הזאת, בסדר גמור.

משה גפני: אני חולק על זה.

משה גפני: מותר לי לחלוק?

משה גפני: אם נעלבת, אני מתנצל בפניך ואני מודיע לך שאני מקבל את סמכותך המקצועית בעניין הזה ואתה דואג לצרכנים ולא רק לחברות הביטוח.

משה גפני: אני יותר דואג לצרכנים בגלל שאני צריך להיבחר ואתה לא.

גדעון בן ישראל: לפעמים גם בזה יש ספק, שדואגים גם לצרכנים.

אמנון כהן: לא אתה.

גדעון בן ישראל: הממונה על שוק ההון.

משה גפני: הממונה על שוק ההון הוא איש טוב וגם העובדים שלו.

משה גפני: תקריאי.

שגית אפיק: התיקון יהיה לסעיף 10 לחוק חוזי ביטוח התשמ"א-1981.

שגית אפיק: האמור בסעיף 10 יהפוך להיות סעיף קטן (א).

שגית אפיק: במקום "ביטל אחד הצדדים" יבוא "הודיע המבטח על ביטול חוזה הביטוח".

שגית אפיק: ואז לעניין זה, בעצם יישאר לגבי ביטול על ידי המבטח, יתבטל החוזה כעבור 15 ימים מהיום שבו נמסרה הודעת הביטול.

שגית אפיק: זה למעשה יחול רק לעניין ביטול על ידי המבטח.

שגית אפיק: אחרי כן יתווסף סעיף קטן (ב) שאומר: "הודיע המבוטח על ביטול חוזה הביטוח על פי תנאיו או על פי חוק זה, מתבטל החוזה במועד שבו נמסרה הודעת הביטול למבטח".

ירון אליאס: אתם לא סבורים שצריך להוסיף כאן לכל הפחות את דרישת הכתב?

ירון אליאס: גם היא תגן בסופו של דבר על המבוטח.

ירון אליאס: הרי יכולים לטעון כלפי המבוטח שהוא הודיע שהוא ביטל את החוזה, וכך הוא יהיה בלי חוזה ואחר כך הוא ירוץ לחפש.

שמואל מלכיס: אתם ממש מגינים על המבוטח בצורה בלתי רגילה.

ירון אליאס: זאת יכולה להיות חרב פיפיות.

אמנון כהן: אני משאיר את ההצעה שלי כפי שהיא.

אמנון כהן: אני אנהל משא ומתן.

משה גפני: לא, לא משא ומתן.

משה גפני: אני מסכם את הדיון.

משה גפני: קודם כל, אני מתנצל בפני אסף.

משה גפני: אל תכעס עלי.

משה גפני: אני מקבל את מה שחבר הכנסת אמנון כהן אומר.

משה גפני: אנחנו לא נצביע היום.

משה גפני: יש הצעה של אגף שוק ההון ושל משרד המשפטים ויש את הטיעון של חברות הביטוח.

משה גפני: מסכימים שבמשך 15 ימים לא יגבו את הכסף ובמקביל הוצאות שיש לחברות הביטוח על הביטול הזה, מסכים חבר הכנסת אמנון כהן שאת זה צריך לשלם.

משה גפני: לא הגענו לבהירות בעניין הזה לדעת על מה מדובר ולכן חבר הכנסת אמנון כהן ימשיך את הדיונים עם אגף שוק ההון ועם חברות הביטוח.

אנסטסיה מיכאלי: לא עם חברות הביטוח.

משה גפני: עם אגף שוק ההון.

משה גפני: בסדר.

משה גפני: עם אגף שוק ההון ועם משרד המשפטים.

אנסטסיה מיכאלי: עם הממשלה.

משה גפני: כן.

משה גפני: לאחר שתגיע למסקנה בעניין הזה, אנחנו נשמע מה סיכמתם ונביא את זה להצבעה.

משה גפני: גם היועצת המשפטית של הוועדה תהיה בעניין.

אנסטסיה מיכאלי: בסדר גמור.

משה גפני: לאחר מכן אנחנו נקיים הצבעה.

משה גפני: תודה רבה.